open-index/open-wikipedia-markdown huggingface dataset:
Sahi

**Sahi** (hurup Arab Gundul: شاهى) atawa **tèh** (hurup Arab Gundul: تيه) atawa **tè** (hurup Arab Gundul: تى; basa Hokkièn: 茶 *tê*) atawa **té** (hurup Arab Gundul: تى; basa Welanda: *thee*) entu atu minuman nyang ada kapèinnya. Ni minuman – minuman seduhan daon, pucuk daon, atawa tangké nyang dikeringin deri taneman *Camellia sinensis* paké aèr panas. Sahi nyang deri taneman tèh dibagi jadi empat kelompok: tèh item, tèh oliong, tèh ijo, ama tèh puti.

Kata "té" juga' kena dipaké bakal minuman nyeng dari buah, rempa-rempa, atawa laèn-laèn taneman obat bakal disedu, kaya' té rosenbotel, té kamomil, té seruni, ama té *jiaogulan*.

Sahi entu sumber alamiah bakal kapèin, téopilin, ama antioksidan dengen kedar lemak, karbohidrat, atawa protèin ampir nol persèn. Rasanya – rada pait dah tu, mangkanya jadi has dah dia punya rasa.

Sahi kembang dengen campuran kuncup kembang melati nyang biasa digero' **té melati** atawa **té wangi melati** juga' atu jenis sahi nyang mashur di Indonésia. Konsumsi sahi di Indonésia saban tahonnya 0,8 kilogram per kapita, masing jauh kalo dibandingin ama laèn-laèn negara, bagèn kata ni negara – negara pengasil sahi paling gedé nomor lima di antéro dunia.

## Ruju'an
Sair

**Sair** (hurup Arab Gundul: شعر; Indonésia: *puisi*) entu atu jenis gawéan sastra nyang dia punya setil basanya bener-bener ditentuin ama dia punya cèngkok, rima, ama penyusunan larik èn baitnya. Penulisan sair biasanya dikeja paké basa ama pilian kata nyang pas, biar itu orang pada èling aken pengalaman ama ngasi tanggepan has liwat penataan bunyi, irama, serènta pema'naan husus. Sair gableg kabèhan unsur sastra di dalem dia punya penulisan. Adapun bentuk sair punya pekembangan ama perobahan èn isinya pepes ngintilin pegimana itu selèra, konsèp kecakepan, ama kemajuan kepinteran orang pada ngembang juga'. Sair gableg ngeja pengungkepan deri pemikiran nyang nyawabin perangsaan ama ningkatin angen-angen pengindraan di susunan nyang ada iramanya. Penyampéan sair dilakonin paké basa nyang ma'nanya dalem ama ngebèngbatin. Isi di dalem sair biasanya entu catetan ama perwakilan deri pengalaman penting orang punya rasain dalem dia punya idup.

## Ruju'an
Sair (sastra Indonésia)

**Sair** (hurup Arab Gundul: شعير) entu atu jenis sair kolot nyang dapet sawaban deri kebudayaan Arab. Sair masup atu jenis sair lama nyang asalnya deri negeri Parsi èn dibawa' ke sastra Indonésia barengan ama masupnya ajaran Selam di Indonésia. Jumblah baris di sair entu empat baris dengen jumblah ucap delapan entuk sepulu ucap. Bagèan sair semuanya isi, laèn ama pantun nyang ada sampirannya. Rima nyang dipaké ama sair biasanya polanya a-a-a-a. Isi sair bisa aja ceritra roman, peristiwa sejarah, ama pengajaran igama. Sair juga' bisa isinya tamsil atawa saduran.

## Ruju'an
Sabtah

**Sabtah** (hurup Arab Gundul: سبتة; Spanyol: *Ceuta*; Arab: سبتة *Sabtah*) tu Spanyol punya atu kota kuasa-dèwèk di panté lor Aprika.

Watesan ama Magrib, ni daèrah ngerebah di lingiran wates antara Laot Tenga ama Laotan Atlantik. Ni atu deri berapa wilayah Spanyol di Aprika èn, barengan ama Mélila èn Pulo Kenari, atu deri sedikit nyang ajeg dijogrogin ama penduduk warga. Ni dulunya cuman haminté biasa bagèan deri Propinsi Kadis sebelonnya dapet Statit Kuasa-dèwèk bulan Maret 1995. Semprakan entuh, baru dah jadi atu kota kuasa-dèwèk.

Sabtah, sepegimana Mélila ama Pulo Kenari, dirungkuninnya sebagé bandar ènggal sebelonnya Spanyol nimbrung ama Uni Èropa. Dia punya penduduk banyakan orang Serani ama Selam. Ada juga' sebagèan kecit orang Yahudi Spanyol ama Hindu Sindi, nyang deri wilayah Pakistan.

Seturu basa Spanyol doang basa resminya, cuman basa Arab Darijah juga' bekèn di sonoh.

## Ruju'an
Sabtu

**Sabtu** (hurup Arab Gundul: سبت) entu atu nama ari dalem seminggu, nya'entu nyang dicempèt ari Juma'at ama Minggu. Ni ari punya nama dasarannya deri basa Arab, السَّبْت (*al-sabt*), nyang diresep deri basa Ibrani שַׁבָּת (*šabbāt*) "ari ngantol, ari ngasoh".

ISO 8601 punya kata, ari Sabtu dirèken jadi ari keenem dalem seminggu. Sementara kalu berapa negara punya kata, wabilhusus di Indonésia, èn dalem terdisi Ibrahimiah, ari Sabtu dikata ari ketuju dalem seminggu atawa pengabisan minggu.

## Ruju'an
Sair anyar

**Sair anyar** (hurup Arab Gundul: شعر اڽر) ya'entu atu sair nyang kaga keiket' ama patokan jumblah baris, ucap, èn pengujungan (*rima*)

## Ruju'an
Salahudin Ayubi

**Salahudin Ayubi** (hurup Arab Gundul: صلاح الدين ايوبى) atawa aslinya ***al-Nāṣir Ṣalāḥ al-Dīn Yūsuf b. Ayyūb*** (Kurdi: سەلاحەدینی ئەییووبی *Selahedînê Eyûbî*; Arab: الناصر صلاح الدين يوسف بن أيوب) (sek. 1138 – 4 Maret 1193) ièlah sorang penglima perang ama pejoang Selam Kurdi deri Tikrit (blèlirnya Irak wayah gini). Dia ngejagjagin Wangsa Ayubiah di Mesir, Suriah, sebagèan Yaman, Irak, Mekah-Medinah, Hijas, Diyarbakir, Oman, ama Palestèn.

Dia mah bekènan ama dia punya poyokan, nama **Salahudin Ayubi**. Salahudin bekèn di dunia Selam lantaran dia punya pimpinan, set militèr, serènta dia punya sipat nyang satria lagi adil pas dia perang nglawan Laskar Salib. Salahudin juga' atu ulama. Dia juga' ngasi catetan kaki ama penjelasan pasal Abu Daud punya kitab sunan hadis.

## Ruju'an
Sambia

**Sambia** (hurup Arab Gundul: سمبية; Inggris: *Zambia*) atawa resminya **Kiblik Sambia** (hurup Arab Gundul: کبليک سمبية; Inggris: *Republic of Zambia*) entu negara nyang letaknya di Aprika Wètan èn watesan ama Kiblik Kera'yatan Kongo di blèlir, Tansania di belah lor-wètan, Malawi di blètan, Mosambik, Jimbabwé, Boswana, ama Namibi di bekidul, èn Anggola di bekulonnya. Ni negara punya hopstad Lusaka. Ni negara jenggarnya 752.618 km2 (290.587 mi2). Di sono, ada barang 19.473.125 orang nyang tinggal di mari. Adapun dia punya basa resmi entu basa Inggris èn juga' ada laèn-laèn basa daèrah nyang dianggep ama negara.

## Ruju'an
Samoa

**Samoa** (hurup Arab Gundul: ساموة; Inggris: *Samoa*; Samoa: *Sāmoa*) atawa resminya **Negeri Merdéka Samoa** (hurup Arab Gundul: نݢرى مرديک ساموة; Inggris: *Independent State of Samoa*; Samoa: *Malo Saʻoloto Tutoʻatasi o Sāmoa*) entu negara nyang letaknya di di Oséani. Ni negara punya hopstad Apia. Ni negara jenggarnya 2.831 km2 (1.093 mi2). Di sono, ada barang 205.557 orang nyang tinggal di mari. Adapun dia punya basa resminya entu basa Samoa ama basa Inggris.

## Ruju'an
Sampi

**Sampi** (hurup Arab Gundul: سمفى) atawa **emo**' (hurup Arab Gundul: اموء) entu héwan angonan anggota beraya *Bovidae* èn anakpermili *Bovinae*. Sampi dipiara lantaran diambil susu ama dagingnya bakal daharan manusia. Hasil sampingan, kaya' kulit, jeroan, badug, èn tainya, dipaké bakal macem-macem manusia punya kebutuan. Di berapa tempat, sampi juga' dipaké bakal penggerak gandaran, ngeluku, ama alat penggawéan lainnya (kaya' bakal ngebejeg tebu). Bahnanya ni kegunaan nyang roncèt, sampi ada jadi bagèan deri macem-macem kebudayaan manusia sempragan jaman bahola. Hata, ni kegiatan nyang maké sampi gè' masing ngamprah ampé wayah gini. 

## Ruju'an
Samsi

**Samsi** (hurup Arab Gundul: سمسيه) atawa **ciansi** (hurup Arab Gundul: چيانسى) atawa **sodèt** (hurup Arab Gundul: سوديت) entu peranti dapur nyang garannya panjang ama ujungannya gèpèng bakal ngebolak-balik dedaharan nyang lagi di penggorèngan.

## Ruju'an
Samsung

**Samsung Group** (hurup Hangel: 삼성; tuker hurup: S*amsóng*; ditulis jadi **SɅMSUNG**; hurup Arab Gundul: سامسوڠ) nya'entu kongsi banyak bangsa nyang sintremnya di Samsung Town, Soul, Koréa Kidul. Enni kongsi ada punya secuplek anak kongsi nyang kebanyakan ngambil asma *Samsung* èn enni kongsi tu kongsi konglomerat nomor wahid di Koréa Kidul.

Samsung diwangun ama Li Byóng Cól taon 1938 nyang juga jadi atu kongsi dagang. Dalem tiga pulu taonan buntutannya, enni kongsi menggar ke laèn ihwal, kaya' makanan, baju, asuransi, *sekuritas*, èn ècèran (*ritèl*). Terusannya, Samsung gè menggar ke pabrikan barang lèstrik di buntutan 1960-an, serènta ke pabrik pewangunan èn pengejaan kapal di tenga taon 1970-an. Enni tiga ihwal nyang jadi pancang enni kongsi punya penggaran. Abis peninggalnya Li taon 1987, Samsung dibelèk jadi apat kongsi usaha, nya'entu Samsung Group, Shinsegae Group, CJ Group, èn Hansol Group. Sempragan taon 1990, Samsung naèkin penjualan barangnya ke luar Koréa Kidul, utamanya barang pesawat hèngpon èn *semikonduktor* nyang taranannya jadi sumber pemasupan nyang pentingnya nomor wahid. Ampé taon 2020, Samsung ada punya tilai asma paling luhur kedelapan di dunia.

Anak usaha Samsung nyang paling mashur entu Samsung Electronics (kongsi tèknolohi ubung-ubungan, pengeja barang lèstrik, èn pengeja cip nyang pemasupannya paling gedé di dunia di taon 2017), Samsung Heavy Industries (pengeja kapal paling gedé kedua di dunia di taon 2010), èn Samsung Engineering, serènta Samsung C&T (hatu-hatu jadi kongsi pewangunan paling gedé ke-13 èn ke-36 di dunia). Anak usaha Samsung selaènnya entu Samsung Life Insurance (kongsi asuransi paling gedé ke-14 di dunia), Samsung Everland (penggawé Everland Resort, taman hiburan paling kolot di Koréa Kidul), èn Cheil Worldwide (pengemboh i'lan nyang pemasupannya paling gedé ke-15 di dunia di taon 2012).

Samsung ada punya aru-aruan nyang kuat pada bagéan pemenggaran atur banda, pulitik, média, èn budaya di Koréa Kidul, serènta jadi penyokong utama "Mu'jijat di kali Han". Anak usaha Samsung ngeja kisaran atu per lima deri jumblah èkspor Koréa Kidul. Pemasupan Samsung gè percis 17% PDB Koréa Kidul nyang gedénya ampé $1,082 terliun.

Sekabèhnya persidèn di trap C Samsung ada punya kuasa sonder wates. Ora hèran gènèngan kalo Samsung punya pegawé ngojog-ngojog dia-dia nyang jadi kongsi punya persiden entu kaya' "déwa".

Cuplek 20 persidèn nyang diojog bè kaya' "déwa" entu cuman 0,02% deri jumblah pegawé nyang gawé di Samsung. Dia pada entu juru kunci èn pengeja keputusan usaha. Ora hèran yèn dia pada ada punya waktu nyang tumbrahan di kantor èn ngutat-ngutat "kerajaan" deri bè bareng kulawarga di umah.

## Ruju'an
San Marino

**San Marino** (hurup Arab Gundul: سن مارينو; basa Itali: *San Marino*; basa Romanyol: *San Marein*) atawa **Sint-Marines** (hurup Arab Gundul: سنت مارينس) atawa resminya **Kiblik** **San Marino** (hurup Arab Gundul: کبليک سن مارينو; basa Itali: *Repubblica di San Marino*; basa Romanyol: *Ripóbblica d' San Marein*) atawa juga' mashur digero' **Kiblik Paling Anteng San Marino** (hurup Arab Gundul: کبليک فاليڠ انتڠ سن مارينو; basa Itali: *Serenissima Repubblica di San Marino*) entu atu deri negara-negara nyang paling kecit di dunia. Ni negara letaknya di Èropa Kidul èn bener-bener dikulilingin ama Itali (disebutnya *cempètan*, cuman Watikan, Lèsoto, ama San Marino doangan nyang kaya' gini). Ada kurang deri 30.000-an orang nyang tinggal di mari. Jumblah seruruh luas wilayahnya cuman 61 km2. Dia punya hopstad juga' namanya San Marino.

San Marino entu kiblik paling kolot di antéro dunia nyang masing ada ampé wayah gini. Ni negara dimulain semprakan 3 Sèptèmber tahon 301 M ama atu tukang bangunan nyang gapa, Sint-Marinus. Ni – maktup di dalem dia punya wèt dasar nyang dianut ari bulan 8 Oktober tahon 1600. Ni negara kecit diakuin ama Prasman Napoléoniah tahon 1797, èn ama laèn-laèn negara Èropa di tahon 1815 pas Konggrès Wènen.

Bagèn kata ni negara – negara merdéka, alakulihal, ni negara juga' begantung banget ama Itali. Sedari abad ke-19, pas Itali disatuin, San Marino bener-bener dikulilingin ama Itali.

Orang-orang di San Marino pada ngomongnya basa Itali. Sebagé lagi, orang-orang di San Marino pada nganut agama Serani Katolik Romèn. Adapun orang-orang San Marino bisa digero' **orang San Marino** (hurup Arab Gundul: اورڠ سن مارينو), bisa juga' **orang San Marinès** (hurup Arab Gundul: اورڠ سن مارينيس).

## Ruju'an
Salaman

**Salaman** (hurup Arab Gundul: سلامن) ièlah terdisi mapag orang nyang singket lagi ringkes nyang ngamprah di mana-mana di antéro dunia di mana dua orang pada sili pègangan tangan, dalem banyak hal malah dibarengin ama ngentro-entro itu tangan nyang dipègang. Galibnya mah, orang namanya salaman mah paké tangan kanan nyang dirèken jadi tata krama nyang bener. Ketumanan nyang ada libetannya ama salaman sipatnya tuh husus dalem budaya-budaya.

## Ruju'an
Salbador

**Salbador** (hurup Arab Gundul: سلبادور; Spanyol: *Nicaragua*) atawa resminya **Kiblik Salbador** (hurup Arab Gundul: کبليک سلبادور; Spanyol: *República de El Salvador*) entu negara di Amrik Tenga. Ni negara watesan ama Honduras di blèlir-wètan èn Honduras di blèlir-kulon. Sebagé lagi, ni negara gableg jalan ke Laotan Teduh di bekulon. Ni negara punya hopstad San Salbador. Ni negara jenggarnya cuman 21.041
km2 (8.124 mi2). Di sono, ada barang 6.602.370 orang nyang tinggal di mari. Adapun dia punya basa resminya entu basa Spanyol.

## Ruju'an
San Marino Kota

**San Marino Kota** (hurup Arab Gundul: سن مارينو کوتا; Itali: *Città di San Marino*) entu hopstadnya Kiblik San Marino. Penjogrognya ada cuman 4.061 orangan doang. Ni adanya di lamping kulon titik paling alaihimnya San Marino nama Gunung Titan.

## Ruju'an
Sapar

**Sapar** (hurup Arap Gundul: صفر) entu ada bulan kedua di dalem almenak Selam atawa almenak Hijriah. Ni bulan punya nama di basa Arap صفر *Ṣafar* ada punya arti 'kosong', ya'entu mengrikut bangsa Arap punya terdisi kolot (jahiliah), orang pada kuar ninggalin rumanya bakal ngejarah ama ngebètak rampasan perang (abisnya perang). Dalem sebagèan terdisi, ada nyang kata ni bulan – bulan sué. Cuman kalo berales ulama pada punya penjelasan, ni bulan kaga' ada sangkut pautnya ama kesuéan. Hata, ada juga terdisi di Betawi nama **aèr Sapar**, ya'entu aèr deri tuju perigi nyang dibaca-bacain bakal dikeja saban ari bulan 1 Sapar.

## Ruju'an
Sarah Bernhardt

**Sarah Bernhardt** atawa dibetawiin jadi **Sarah Bènhat** (hurup Arab Gundul: سارة بنهت) (23 Oktober 1844 – 26 Maret 1923) entu atu tukang lakon panggung Prasman èn sering dibilang "tukang lakon paling bèken sepanjang dunia punya sejarah". Bernhardt bestèr di panggung Èropa di tahon 1870-an èn sigra dapet order tanggep di Èropa ama Amrik Serèkat.

## Ruju'an
Sarapan (mantèk)

**Sarapan** (hurup Arab Gundul: سرفن; Indonésia: *premis*) ièlah pernyataan nyang jadi sarap-sarapannya hujah bakal ngebenerken atu kesimpulan. Bukti deri kesimpulan begantung benernya sarapan ama keacian hujahnya.

## Ruju'an
Sarayéwo

**Sarayéwo** (hurup Arab Gundul: سراييوه; Bosni: Сарајево *Sarajevo* [sǎrajeʋo]) ièlah hopstad ama kota paling gedé di Bosni èn Hèrségowina dengen penjogrog secuplek 275.524 orang di wates bestirnya. Gutekan mètropolitan Sarayéwo keitung Kanton Sarayéwo, Sarayéwo Wètan, èn haminté-haminté sekenanya ada dijogrogin ama 555.210 penjogrog. Ada di Lebak Sarayéwo gedé, ni kota dikiterin ama Pegunungan Alpen Dinari èn di lingiran Kali Miliatskah di jantungnya Balkan, atu daèrah di Èropa Kidul.

## Ruju'an
Sarek

**Sarek** (hurup Arab Gundul: سرک; ; ; basa Sarek: *Sèr* atawa *Cercq*) entu atu bagèan deri Kepuloan Kanal di belah kidul-kulonnya Selat Inggris, lepas panté Normandi, Prasman. Ni – atu lènstèlsel kerajaan, nyang juga' bagèan deri Kebéliuan Gèrensi, cuman ada punya seperangkat wètnya kendiri, nyang berales ama wèt Normandi, ama ada parlemènnya sendèwèk. Penduduknya mah cuman 500 orangan doang. Sarek (serènta pulo sekitarannya, Pulo Brèku) luasnya cuman 5,44 km2 (2,10 mi2) doang. Selaèn basa Inggris, ada juga' basa daèrah nyang diakuinnya juga', namanya basa Sarek.

## Ruju'an
Sarkis Ésenstén

**Sarkis bin Mikail Ésenstén** (hurup Arab Gundul: ) atawa aslinya **Sergei Mikhailovich Eisenstein** (; 23 Januari 1898 – 11 Pèbruari 1948) entu dalang pèlem Rus Sowièt ama ahli téori pèlem. Dia bekèn banyakannya lantaran dia punya pèlem meneng nama *Anpal*, *Kapal perang Potiomkin*, èn *Oktober*. Dia juga bekèn lantaran dia punya babad sejarah Iskandar Nèpski èn Iwan Si Cengi. Dia punya gawéan ada punya sawaban gedé ama dalang pèlem pas awal-awal lantaran dia punya gapa nulis ama nyènter pèlem.

## Ruju'an
Sarung

**Sarung** (hurup Arab Gundul: ساروڠ), kalu nyang disamplokin di lèèr namanya **sodèr** (hurup Arab Gundul: صدر), entu kaèn jenggar sepotong nyang dijait ujung-ujungnya nyang bentuknya jadi kaya' cepuk. Ni – sarung punya pengartian nyang kaci di Indonésia èn segutekannya. Kalu di luar-luar negeri punya pengartian, sarung (*sarong*) artinya kaèn jenggar apa baé nyang makénya diiket bakal ngrèdongin bagèan awak bawah (pinggang ke bawah).

## Ruju'an
Sardèncis

**Sardèncis** (hurup Arab Gundul: سردنچيس) atawa **dèncis** (hurup Arab Gundul: دنچيس) entu atu jenis ikan nyang paling lumbrah dilebok ama orang, rada minyakan èn rada kecil. Istilah *sardèn* (makanannya: *sardèncis*) dicomot deri nama atu pulo di Laot Tenga, nama Pulo Sardini, di mana itu iken pernah ngejeprah di sonoh.

Istilah "sardèncis" sering pisan ketuker ama héwan laèn jenis, begantung pegimana atu negara punya ta'ripnya. Paguyuban Makanan èn Langbow (FAO) ama Paguyuban Kesèhatan Dunia (WHO) nyabitin 21 spésiès ikan nyang kena digero' sardèncis bakal ngeja gancil buat mantengin ama ngrangkèng produk sardèncis, wabilhusus nyang diblèk-blèkin.

## Ruju'an
Satria

**Satria** (basè Sanskerta: क्षत्र, kśatra) entu kasta nyang ada di agama Hindu. Satria ni mengrupain bangsawan nyang tugasnye negakin keamanan, negakin keadilan, pemimpin warge, ngebelain orang lemah. 
Jaman dulu tuh mereka mengrupain tentara, raja dan para bangsawan tapi sekarang orang-orang pembela keadilan, tentara Indonesia nyang berani bisè disebut satria
Sardèn

**Sardèn** (hurup Arab Gundul: سردن; Inggris: *sardine* atawa *pilchard*) entu sebutan bakal berapa macem ikan laot, wabilhusus nyang minyakan. Kabèhan deri ni ikan bentuknya rada kecit èn ada ubungan ama ikan haring. Nama Latèn bakal ni ikan punya beraya nya'aentu *[[Clupeidae|Clupeidae]]*. Tapi, gè', ni penamaan kaga' percis. *Fishbase*, atu bumbung data (*database*) pasal sisik melik ikan, ngelah enem macem nyang digero *pilchard*. Ada ngebadeg nyang namanya *sardèn*.

Ni ikan dinamain deri nama pulo Sardini, sebab jaman jebot orang pada gampil mancing ni ikan di mari.

Banyak toko-toko nyang ngejual sardèncis blèkan. Ni blèk bisa diisi caèran kaya' aèr atawa minyak. Seringnya, tu ikan pada sebenernya bukan sardèn, mar cuman ikan sprot atawa haring bunder.

## Ruju'an
Saskacewan

**Saskacewan** (basa Inggris: *Saskatchewan*) nya'entu atu propinsi di Kanada. Ampir cetiaw orang mukim di Saskacewan. Kebanyakan mukim di bekidulnya. Industri utama di Saskacewan nya'entu langbow.

Saskacewan entu rata di bekidulnya èn kot-kotan bisa ketempo ampé jau. Ora panting sekabeh tananya entu tana rumput rata. Ada banyak pekayon atawa utan nyang suay di sintrem èn belalornya èn sètu bakal mancing. Enni propinsi ditengerin èn dinamain lantaran kali Saskacewan entu liwat situ. Julukan deri enni propinsi entu *The Land of Living Skies* (Tana bakal langit idup)

## Ruju'an
Sawal

**Sawal** (hurup Arap Gundul: شوال) ada bulan kesepulu deri almenak Selam atawa Hijriah. Ni bulan punya nama di basa Arapnya – ***Syawwāl*** (basa Arap: شوال), nyang asalnya deri kata شول *š-w-l* 'naèk'. Maksudnya, ni ada kaètannya ama onta perempuan nyang naèkin dia punya buntut pas mau ngebrojolin anaknya.

## Terdisi
Di ni bulan, ada atu ari raya nyang dirayain ama semua orang Selam deri mana-mana antéro dunia nyang digero sebage' ***ʿĪd al-Fiṭr*** (basa Arap: عيد الفطر), nyang lèterleknya artinya – 'lebaran buka. Maksudnya, ni ari raya ièlah tenger kalo kita udah kaga' puasa lagi selamanya atu bulan jengkep, kaya' orang buka' puasa. Di kita punya basa, disebutnya **Lebaran** (hurup Arap Gundul: لبارن). Pas pagi-paginya, abisnya wayah tèt, orang Selam pada siap-siap bakal mau sembahyang Lebaran di mana-mana tempat, kaya' mesigit, lapangan, èns.

Dalem ngeraya'in Lebaran, orang-orang deri mana-mana bagèan Bumi ada punya laèn-laèn caranya sendèwèk. Misalnya, di Betawi, di ari paling akir di bulan Puasa, biasanya ada nyang ngebawa'in masakannya ke kerabat nyang lebi tuaan, misalnya kaya' bawain sayur godog gedang (pepaya) atawa laèn-laènnya. Pas malem Lebarannya, biasanya pada pating bledar-bledor tu jangwé ama mercon bakal keja meriah dah tu datengnya Lebaran. Seabisnya sembahyang Lebaran, biasanya orang kita pada ngider ke tetangga-tetangganya bakal terdisi maap-maapan. Nyang muda biasanya nyang nyaba ke nyang tuaan (atawa nyang dituain).

Ucapan bakal ari Lebaran nyang umum has Islam entu تقبل الله منّا ومنكم *Taqabbal Allāh minnā wa-minkum* 'Biar Allāh terima dah kita punya amal ama lu pada punya amal'. Adapun ungkepan nyang mashur di kalangan masarakat Indonésia nya'entu من العائدين والفائزين *Min al-ʿāʾidīn wa-'l-fāʾizīn* 'Biar kita pada jadi orang nyang kombali [resik] èn orang nyang untung', nyang biasanya sering disingket baé dah tu *Min al-ʿāʾidīn* ajah. Ama juga' sering ditambahin ungkepan *Mohon maaf lahir dan batin* (di Malésia: *Mohon maaf zahir dan batin*), nyang sebenernya ujung bunyinya sama ama ungkepan nyang sebelonnya ya'entu *-in*.

Selaèn terdisi nyang ada kaètannya ama ari Lebarannya, biasanya ada terdisi juga' di kalangan masarakat Betawi di ni bulan. Misalnya, kalu orang Betawi punya kata mah, orang Betawi Lebarannya kaga' cukup seari doang, bisa ampé sebulan jengkep bakal ngider-ngider silaturahmi ke ruma kerabat. Hata, ada terdisi baru di Betawi, ya'entu diadainnya Lebaran Betawi, nyang biasanya diadain abisnya Lebaran benerannya.

Ada lagi juga' terdisi ngawinin anak di ni bulan. Misalnya, kita bisa liat di lagu *Selamat Hari Lebaran* karyanya Bang Ma'ing: "*<nowiki/>'lan Syawal kita ngawinin*." Mangkanya, kaga' héran dah, di ni bulan, biasanya banyak dah tu kendurèn-kendurèn orang kawinan di mana-mana antéro Betawi èn sekulilingnya.

## Ruju'an
Sawangan, Dèpok

**Sawangan** () entuh hatu kecamatan di wilayah Dèpok, Jawa Kulon, Indonésia. Ni kecamatan Sawangan punya jembar barang 46,7 km².

## Wilayah bestir

Kecamatan [nama kecamtan] kebikin deri 7 kerurahan, nya'entuh:
# Bedahan, Sawangan kode posnyah 16519
# Cinangka, Sawangan kode posnyah 16516
# Kedaung, Sawangan kode posnyah 16516
# Pasir Puti, Sawangan kode posnyah 16519
# Pengasinan, Sawangan kode posnyah 16518
# Sawangan Baru, Sawangan kode posnyah 16511
# Sawangan, Sawangan kode posnyah 16511

## Ruju'an
Satyajit Ray

**Satyajit Ray** (*Shottojit Rae*) (2 Méi 1921–23 April 1992) entu tukang ngarahin Benggala asal Hindi. Orang pating nganggep dia jadi atu tukang bikin pèlem bekèn dalem bisnis pèlem abad ke-20. Dia brojol di negeri Kalkuta. Dia punya kulawarga Benggala entu bekèn dalem kesenian èn sastra. Ray belajar di Presidency College èn Uniwersitèt Wiswabarati. Dia mulain dia punya perjalanan gawéan jadi atu seniman komersil. Ray kebèngbat ama pembikinan pèlem lantaran kepapagan ama tukang bikin pèlem Prasman nama Jean Renoir èn juga' lantaran ngiat pèlem Itali nama Maling Pèdah pas neba ke Londen.
Saur

**Saur** (urup Arab Gundul: سحور )  entu atu setilah Selam nyang menjuntrung ke aktiwitèt madang umat Selam nyang dilakonin pas lagi wayah titèt bakal dia pada siap-siap ngelakonin soum di bulan Puasa. Selagi bulan Puasa, saur dipaké bakal gantiin sarapan èn buka puasa dipaké bakal gantiin makan malem. 

Saur jadi waktu makan paling akir bakal umat Selam sebelon dia pada ngelakonin soum deri mataari nongtot ampé waktu menggerib. Saur dijadiin tradisi bakal kasih manfaat lantaran bisa bikin orang jadi kaga' lemes pas lagi soum.

## Ruju'an
Sayap

**Sayap** (hurup Arab Gundul: سايف) atawa **swiwi** (hurup Arab Gundul: سويوى) atawa **siwi-siwi** (hurup Arab Gundul: سيوى٢) atawa **jangjang** (hurup Arab Gundul: جڠجڠ) atawa **kèpèt** (hurup Arab Gundul: کيفت) atawa **sepet** (hurup Arab Gundul: سفة) ièlah peranti nyang dipaké bakal penangtung gaya pegerakan udara bakal ngendaliin gerak benda pas lagi ada di wasilah jat rojog, mao gas kè', jat caèr kè'.

Sayap bisa kita liat di kabèhan macem-macem burung-burungan, banyakan serangga, ama berapa héwan nété', serènta juga' di dunia penerebangan.

## Ruju'an
Scooby-Doo

***Scooby-Doo!*** (hurup Arab Gundul: اسكوبي دو) entu atu pèlem rèrodan Amrik. Ni pèlem rèrodan sanonya entu cuman pèlem cèmèn saban sabtu nyang pèrsinya roncet semprakan tahon 1969 ampé wayah gini. Rèrodan awalnya, nyang namanya *Scooby-Doo, Where Are You*, dibikin bakal Hanna-Barbera Productions. Hanna-Barbera ngeja pèrsi nyang ngebadeg kaya' begitu èn kaya' acara laènnya ampé kabèhannya pada dibikin di NBC Television Network. Nah kalu sekarang, pabrik pèlem nama Universal Studios currently nyang ngeja ni acara.

## Ruju'an
Sejadah

**Sejadah** (hurup Arab Gundul: سجادة; Arab: سجادة *sajjādah*) ièlah peranti sembahyang nyang bentuknya kaèn selembar atawa ketipah nyang dipaké ama orang Selam, berapa pèrkah Serani, ama umat Baha'i, pas lagi sembahyang.

## Ruju'an
Sawarma

**Sawarma** (hurup Arab Gundul: شاورما; Arab: شاورما *šāwarmā*; Turki: *çevirme*) entu roti tumplek daging nyang dimakan ama orang-orang di Jajirah Arab ama Wètan Tenga. Ni sawarma disajiinnya paké roti bunder Arab ama daging, serènta sayuran, juga' paké bumbu-bumbuan atawa caos pilihan di dalemnya.

Ni roti pertama-tamanya dikenalin ama orang Turki. Di basa Turki, چويرمه *çevirme* artinya 'muter', sebab tu daging diputar-puter di pemanggangannya. Cuman, orang Arab ngrobah resèpnya deri Turki punya kebab puter.

## Ruju'an
Sekolah

**Sekolah** (hurup Arab Gundul: سكوله) atawa **sekola** (hurup Arab Gundul: سكولا) entu lembaga nyang dibuat jadi tempat guru bakal ngajarin murid. Macem-macem sekolah ada banyak, misalnya guwernemèn punya sekolah *sekolah negeri* èn nyang bukan guwernemèn punya *sekolah swasta.* Nah, sekolahan ni juga' ada punya trap-trapnya, begantung pegimana atu negara punya sistimnya dah. Di Indonésia, sekolah dibelèk-belèk trapnya jadi (namanya paké basa Indonésia):

* *Taman kanak-kanak* (TK) atawa *raudatul atfal* (RA)
* *Sekolah dasar* (SD) atawa *madrasah ibtidaiah* (MI)
* *Sekolah menengah pertama* (SMP) atawa *madrasah sanawiah* (MTs)
* *Sekolah menengah atas* (SMA) atawa *madrasah aliah* (MA)
* *Perguruan tinggi* atawa *sekolah tinggi*.

Ada lagi sebenernya nama *kelompok bermain* atawa *play group* atawa *prasekolah*. Cuman, kaga' umum orang kita ikut nyang begituan. Biasanya, orang pada langsung TK atawa RA baé.

Kalo di jaman normal dulu, laèn lagi dia punya trap-trap.

Sekolah biasanya dipimpin ama hop sekolah (basa Indonésia: *kepala sekolah*). Ni hop sekolah juga' ada punya wakilnya nyang bakal ngebantu dia punya gawéan.

Dalem kita punya basa, basa Betawi, gedong sekolah digero'nya **sekolahan**. Sebagé lagi, orang nyang ada dapet didikan biasanya dibilangnya **anak sekolahan**.

## Ruju'an
Sekon

**Sekon** (hurup Arab Gundul: سکوند; tenger: **s**) atawa **detik** (hurup Arab Gundul: دتيق) ièlah atuan waktu. Ada 60 sekon dalem semenit, 60 menit dalem sejem, ama 24 jem dalem seari. Ni adat dasarannya semprakan jaman Babil.

## Ruju'an
Selam

**Islam** (hurup Arab Gundul: اسلام; Arab: ٱلْإِسْلَام, penglatinan: *al-Islām*, [alʔɪsˈlaːm]) atawa **Selam** (hurup Arab Gundul: اسلام) ada satu agama tauhid Ibrahimiah. Orang nyang percaya aken agama Islam disebutnya Muslim (hurup Arab Gundul: مسلم; Arab: مسلم, latinnya: *muslim*; atawa dalem basa Betawi juga' bisa dibilang 'orang Selam'). Adapun orang nyang bukan Selam atawa **orang minhum**, dalem istilah agama Islam, disebutnya *kapèr* (hurup Arab Gundul: كافر; basa Arab: كافر, penglatinannya: *kāfir*). 'Islam' sendèwèk asalnya dari basa Arab اسلام (*islām*) nyang artinya 'nyerah; nyerahin dèwèk ama Allah punya pèngènan'.

Sebagèan besar pengajaran èn iman Islam maktup di dalem Kur'an (kalamullah), ya'entu kitap suci sèntral agama Islam. Selaèn Kur'an, orang Islam juga wajip hukumnya beiman ama kitap-kitap suci Allah punya turunin sebelonnya Kur'an, antara laèn Torat, Jabur, Injil, Suhup Ibrahim, èn Suhup Musa. Orang Islam percaya kalo Kur'an diimla'ken ke Nabi Muhammad ama Malaèkat Jabrail. Kur'an dianggep sebagé *kalamullah* (Allah punya kata), sementara Nabi Muhammad dianggep sebagé penutup para nabi èn rasululah. Laèn-laèn iman èn aturan orang Islam kudu lakonin bisa beasal deri hadis, bagèn hadis kaga' semua Muslim nerimanya.

## Ruju'an
Selam di Indonésia

**Selam di Indonésia** entu igama nyang paling banyak dianut, dengen prosèntasi 86,7% orang Indonésia agamanya Selam sepegimana dalem angkèt 2018. Indonésia entu negara nyang orang Selamnya paling ngebadeg nomor dua di antéro dunia abisnya Pakistan, dengen kurang lebi 231 juta penganut.Lautze
Selampé

**Selampé** (hurup Arab Gundul: سلمفى) atawa **cukin** (hurup Arab Gundul: چوکين) atawa **lingsu** (hurup Arab Gundul: لڠسو) entu semacem kaèn serbèt nyang biasanya kebikin deri lawon tèplèk nyang kena di bawa-bawa di kantong atawa kompèk. Selampé dibikin bakal maksud keresikan, kaya' ngelap muka atawa tangan, atawa nyingsringin idung.

Selampé kadang cuman bakal pemantes doang di kantong.

## Ruju'an
Selampé kertas

**Selampé kertas** (hurup Arab Gundul: سلمفى کرتاس) atawa **cukin kertas** (hurup Arab Gundul: چوکن کرتاس) atawa **lap kertas** (hurup Arab Gundul: لاف کرتاس) atawa **sèkaan kertas** (hurup Arab Gundul: سيکأن کرتاس) nya'entu atu kertas krèp nyang dipaké bakal macem-macem hajat, kaya' selampé kertas beresih selampé muka, kertas kèpèt, kertas anduk, kertas bubungkusan, èn laèn-laènnya. Sokanan, bahan nyang dipaké bakal ngeja selampé kertas entu jarot kayu atawa bubur kayu.

Selampé kertas dipaké bakal barang bikinan nyang ada punya sipat èn kebutuhan kualitèt nyang béda, keitung kekuaratan, daya resep, abot, ketebelan, keterangan, daya betot, jenis, èn laèn-laèn.

## Ruju'an
Sekola dasar

**Sekola dasar** (urup Arab Gundul: سکول داسر) atawa disingket jadi SD entu kolaan nyang ngajarin tarbiah dasar bakal bocah-bocah usia 6 taon ampé 12/13 taonan. Sekola dasar entu lanjutan deri prakola èn dilanjutin ke sekola menenga.

## Ruju'an
Sejarah orang Yahudi di Indonésia

Sanonya, **sejarah riwayat orang Yahudi di Indonésia** mulain dengen datengnya tukang kelayab èn penjogrog Peringgi, èn orang Yahudi pertama kali neba di mari abad ke-17. Kebanyakannya orang Yahudi di Indonésia neba deri Èropa Kidul, Kerajaan Rempug, Welanda, Bèlgi, Dètslan, Prasman, Wètan Tenga, Aprika Lor, Hindi, Tiongkok, èn Amrik Latin. Yahudi di Indonésia nyang ada sekarang cuman seila-ila doang, cuman 100–550-an orang, kebanyakannya orang Yahudi Spanyol. Igama Yahudi kaga' dirèken jadi atu deri enem igama resmi, cuman plaktèknya bolé-bolé baé berales Beslit Persidèn (*Perpres*) No. 1 èn Wèt Dasar Indonésia Pasal 29 Ayat 2. Mangkanya, orang-orang Yahudi setempat milihnya dicantumin sebagé *Kepercayaan Terhadap Tuhan Yang Maha Esa* atawa milih ditulis paké igama nyang diakuin resmi di KTP-nya. Sekarang, orang Yahudi Indonésia kebanyakannya pada ngedekem di Menado, Sulawési.
Selasa

**Selasa** (hurup Arab Gundul: ثلاثاء) entu atu nama ari dalem seminggu, nya'entu nyang dicempèt ari Senèn ama Rebo. Ni ari punya nama dasarannya deri basa Arab, الثُّلَاثَاء (*al-ṯulāṯāʾ*), nyang ngoyod deri kata ثَلَاثَة (*ṯalāṯa*) nyang artinya "tiga".

ISO 8601 punya kata, ari Selasa dirèken jadi ari kedua dalem seminggu. Sementara kalu berapa negara punya kata, wabilhusus di Indonésia, èn dalem terdisi Ibrahimiah, ari Selasa dikata ari ketiga dalem seminggu.

## Ruju'an
Selat Gaspar

**Selat Gaspar** (urup Arab Gundul: سلاة ݢسفار) tu selat nyang mbelèk pulo Bangka èn Belitung. Selat Gaspar tu bagéan deri penyètèkan Sunda nyang dalemnya kurang deri 200 mèter. Selat Gaspar bekèn lantaran jadi tempat nyang loba kapal laot nyang nyilem ke aèr. Selat Gaspar sederi jaman baheula ada punya peran nyang penting jadi jalur perkapalan deri kapal-kapal laot deri selat Malaka èn Tiongkok ke pulo Jawa. Enni daèra masup ke dalem daèra propinsi Bangka Belitung nyang ada punya pulo Gaspar èn pulo Glassa, 2°24′42″LK 107°4′10″BW, sekira-kiranya 24 mil deri lor pulo Tenga 2°52′0″LK 107°4′0″BW èn 18 mil deri Tanjong Brekat 2°34′21″LK 106°50′43″BW.

## Ruju'an
Selat Karimata

**Selat Karimata** (hurup Arab Gundul: سلاة کارمات) entu selat jenggar nyang juntrungin Laot Natuna èn Laot Jawa. Enni selat letaknya ada di tenga Pulo Sumatra èn Kalimantan, Indonésia.

Enni selat punya lèbar entu kira-kira 207 km kalo-kalo diitung deri Kalimantan ampé Pulo Belitung. Belitung dibelèk deri Pulo Bangka ama Selat Gaspar. Bangka letaknya di bela wètan pinggiran Sumatra nyang dibelèk ama selat Bangka. Kepuloan Karimata letaknya di Selat Karimata. Selat Karimata gè' jadi atu selat paling jenggar di Indonésia. Enni tempat gè' jadi tempat niblanya kapal terbang Indonésia AirAsia denger penghiberan 8501 nyang wapatin 162 penumpang èn matrus kapal terbangnya tanggal 28 Désèmber 2014.

## Ruju'an
Selat Sunda

**Selat Sunda** (urup Arab Gundul: سلاة سندا) entu atu selat nyang juntrungin pulo Jawa èn Sumatra di Kiblik Indonésia, serènta juntrungin laot Jawa èn Laotan Hindi. Selat Sunda letaknya entu di bekidul Lampung èn di bekulon Banten. Titik paling nyempètnya lebar selat Sunda cuman kira-kira 30 km. Berapa pulo katé nyang letaknya di enni selat entu rèndèngan pulo-pulo gunung apian Krakato nyang masup ke dalem guwernemen Kabupatèn Lampung Kidul, propinsi Lampung.

Jadi atu deri dua lintasan nomor wahid nyang ngalir deri laot Tiongkok Kidul ke Laotan Hindi (nyang laènnya entu selat Melaka), selat Sunda jadi jalur pelayaran nyang penting. Walopun bahayanya entu lantaran selat Sunda kebangetan nyempèt èn batu karang nyang bakalan gangguin, selat Sunda jaraknya lebih pèndèk deripada selat Melaka, jadinya kapal nyang ngelaot liwat mari meureun bakal dialing-alingin ama perompak.

## Ruju'an
Selèndang

**Selèndang** (hurup Arab Gundul: سلندڠ) atawa **selèmpang** (hurup Arab Gundul: سليمفڠ) ièlah kaèn pakéan ringkes nyang diselèmpangin di atasnya bahu, awak atas, ama lengen, kadang malah di pala. Biasanya, selèndang cuman kaèn sepotong sikak panjang nynag sering dilempit bakal jadi segitiga, cuman bisa aja èmang dasarannya bentuknya segitiga.

## Ruju'an
Selèngkat (bola tendang)

**Selèngkat** (hurup Arab Gundul: سلڠکت; Inggris: *sliding tackle*) entu atu cara njegel atawa cara nebang atawa cara ngegaèt lawan punya kaki kapan maèn rangseg. Caranya orang nyelèngkat entu dilakonin paké kaki nyang diogrok ke depan bakal ngejorogin bolanya biar jauh deri sepèler lawan. Selèngkat juga' bisa ngeja cèkcok, wabilkusus kalo sepèlernya nyang diselèngkat nyusrug lantaran kesrimpet atawa kepladug atawa kepangseg si lawan (atawa pas bola dirandekin ama si penyelèngkat punya kaki), atawa pas tendangan 12-pas, prikik, ama ngasi kartu.

## Ruju'an
Semarang Kabupatèn

**Semarang Kabupatèn** entu atu kabupatèn nyang ada di Propinsi Jawa Tenga. Ni kabupatèn punya sintrem guwernemèn ada di Ungaran. Ni kabupatèn ngejenggar ampé 950,21 km2 dengen kepadetan penduduknya 1.109 orang/km2. Ada 1.053.094 orang nyang tinggal di mari.

## Ruju'an
Semarang Kota

**Semarang Kota** entu atu kota nyang ada di Propinsi Jawa Tenga. Ni kota ngejenggar ampé 373,70 km2 dengen kepadetan penduduknya 4.565 orang/km2. Ada 1.688.981 orang nyang tinggal di mari.

## Ruju'an
Selot

**Selot** (hurup Arab Gundul: سلوت) atawa **kokot** (hurup Arab Gundul: کوکوت) atawa **grèndèl** (hurup Arab Gundul: ݢرندل) entu semacem peralatan nyang dikeja deri logem sebatang bentuknya lèter **"U"** èn ada cangkèlannya di ujungnya nyang kena dibuka-tutup paké konci.

## Ruju'an
Kabupatèn Seluma

**Seluma** entu atu kabupatèn nyang ada di Propinsi Bangkahulu. Ni kabupatèn punya sintrem guwernemèn ada di nama Pasar Tais. Ni kabupatèn ngejenggar ampé 2.479,36 km2 dengen kepadetan penduduknya 84 orang/km2. Ada 207.877 orang nyang tinggal di mari.
Sembahyang (Selam)

**Sembahyang** (hurup Arab Gundul: سمبهيڠ) atawa **salat** (hurup Arab Gundul: صلاة; Arab: صلاة *ṣalāh*) atawa **solat** (hurup Arab Gundul: صلاة) ièlah ibadah dalem agama Selam. Ni atu deri lima rukun Selam nyang penting bakal saban orang Selam. Bakal nglakonin sembahyang, orang kudu resik dulu. Mangkanya, kudu pada ambil aèr sembahyang atawa aèr wudu.

## Ruju'an
Sembayang Lohor

**Lohor** (hurup Arab Gundul: ظهر) atawa **sembayang Lohor** (hurup Arab Gundul: سمبايڠ ظهر; Arab: صَلَاة ٱلظُّهْر *ṣalāt al-żuhr*) ièlah salah atu sembayang deri sembayang lima waktu nyang dilakonin seabis wayah tengari bolong pas mataarinya rada mingsèr dikit ampé rada soréan. Ni sembayang ada empat (4) reka'at. Sembayang Lohor entu sembayang saban sarian ke-2 di Selam.

## Ruju'an
Sembayang Menggerib

**Menggerib** (hurup Arab Gundul: مغرب) atawa **Magrib** (hurup Arab Gundul: مغرب) atawa **sembayang Menggerib** (hurup Arab Gundul: سمبايڠ مغرب; Arab: صَلَاة ٱلمَغْرِب *ṣalāt al-maghrib*) ièlah salah atu sembayang deri sembayang lima waktu nyang dilakonin wayah dur, pas muncuk menggerib, ampé awal-awal malem. Ni sembayang ada tiga (3) reka'at. Sembayang Menggerib entu sembayang saban sarian ke-4 di Selam.

## Ruju'an
Sembayang Subuh

**Subuh** (hurup Arab Gundul: صبح) atawa **sembayang Subuh** (hurup Arab Gundul: سمبايڠ صبح; Arab: صَلَاة ٱلصُّبْح *ṣalāt al-ṣubḥ* atawa صَلَاة ٱلفَجْر *ṣalāt al-fajr*) ièlah salah atu sembayang deri sembayang lima waktu nyang dilakonin pas wayah subuh udah neba ampé wayah titèt. Ni sembayang ada dua (2) reka'at. Sembayang Subuh entu sembayang saban sarian pertama di Selam.

## Ruju'an
Sembayang Asar

**Asar** (hurup Arab Gundul: عصر) atawa **sembayang Asar** (hurup Arab Gundul: سمبايڠ عصر; Arab: صَلَاة ٱلعَصْر *ṣalāt al-ʿaṣr*) ièlah salah atu sembayang deri sembayang lima waktu nyang dilakonin pas soré ampé pas mau menggerib. Ni sembayang ada empat (4) reka'at. Sembayang Asar entu sembayang saban sarian ke-3 di Selam.

## Ruju'an
Sembayang Isa'

**Isa**' (hurup Arab Gundul: عشاء) atawa **sembayang Isa**' (hurup Arab Gundul: سمبايڠ عشاء; Arab: صَلَاة ٱلعِشَاء *ṣalāt al-ʿisyāʾ*) ièlah salah atu sembayang deri sembayang lima waktu nyang dilakonin pas muncuk sepertiga malem pertama, barang jem-jem madang malem, ampé mao wayah subuh. Ni sembayang ada empat (4) reka'at. Sembayang Isa' entu sembayang saban sarian ke-5 di Selam.

## Ruju'an
Senapan angin

**Senapan angin** (hurup Arab Gundul: سنافن أڠين) ya'entu bedil nyang paké kekuatan udara atawa gas nyang dipangpetin bakal jadi pèlornya. Senapan angin dipaké bakal gerak badan atawa nyari héwan kecil kaya burung, kelènci, babi utan, èn bajing.

## Ruju'an
Sengkèdan

**Sengkèdan** (urup Arab Gundul: سڠکيدن) atawa **sawah tumplek** (urup Arab Gundul: ساوه تومفلق) entu cara bakal ngeja sawah nyang dilakonin bakal ngurangin panjang lèrèng, nahan aèr bakal ngurangin kecepetan èn jumblah kalènan muka, serènta ngegedéin peluang resep aèr ke jero tanah. 

## Ruju'an
Gegaman brèdèt

**Gegaman brèdèt** (hurup Arab Gundul: ݢکامن بريدت) atawa **gegaman brobot** (hurup Arab Gundul: ݢکامن بروبوة) atawa **mateliur** entu gegaman nyang dituncep atawa bisa juga dikèwèng ke mana-mana. Enni gegaman ada bisa nèmbak kendiri. Gegaman brèdèt biasanya nèmbak pèlor nyang bentuknya diisi deri gèspèr senjatanya. Biasanya, senjata brèdèt bisa nèmbakin pèlor seratus biji per menit.

## Ruju'an
Senoman

**Senoman** (hurup Arab Gundul: سنومن) atawa **sinoman** (hurup Arab Gundul: سنومن) atawa **arisan** (hurup Arab Gundul: اريسن) ièlah atu bagèan deri masarakat punya kegiatan, wabilhusus kaum wadonan. Senoman entu atu kegiatan laèn bakal ngisi waktu towong ama ngerahul. Senoman biasanya mah suka-suka kapan maonya pada. Biasanya, senoman kaga' cuman maèn senoman atawa ngocok senoman, ada juga' laèn kegiatan nyang ngebarengin biar kaga' asem itu kegiatan.

## Ruju'an
Senèn

**Senèn** (hurup Arab Gundul: اثنين) entu atu nama ari dalem seminggu, nya'entu nyang dicempèt ari Minggu ama Selasa. Ni ari punya nama dasarannya deri basa Arab, الاِثْنَيْن (*al-iṯnain*), nyang ngoyod deri kata اِثْنَان (*iṯnān*) nyang artinya "dua".

ISO 8601 punya kata, ari Senèn dirèken jadi ari pertama dalem seminggu. Sementara kalu berapa negara punya kata, wabilhusus di Indonésia, èn dalem terdisi Ibrahimiah, ari Senèn dikata ari kedua dalem seminggu.

## Ruju'an
Separang

**Separang** atawa **saprang** (hurup Arab Gundul: سفراڠ atawa سفرڠ; Indonésia: *kuma-kuma*; Arab: زَعْفَرَان *zaʿfarān*; basa Inggris: *saffron*) ada atu rempah-rempah nyang dikeja deri putik kembang taneman separang. Ni rempah-rempah dipaké bakal masak atawa ngelirin makanan. Aslinya ni taneman deri daèrah Asia Kidul-Kulon. Ni rempah-rempah ada satu rempah-rempah paling mahal dia punya harganya sedari jaman jebot.

Separang punya rasa – pait, baunya kaya jerami ijo. Ni bau ada sebab lantaran bahan kimia *picrocrocin* ama *safranal*. Separang juga' ada pengelirnya, ya'entu *crocin*, nyang kasi makanan kelir rada emas. Separang udah jadi bagèan deri bahan-bahan makanan mana-mana antéro dunia èn juga' jadi obat.

Kata *saffron* (di basa-basa Peringgi) asalnya deri kata basa Prasman Kuna *safran*, nyang asalnya deri basa Latèn *safranum*. Tu kata *safranum* juga' ada juntrungan ama kata *zafferano* (basa Itali) èn *azafrán* (basa Spanyol). Kata *safranum* asalnya deri kata basa Arab أَصْفَر *aṣfar* 'konèng'.

## Ruju'an
Semprotan cèbok

**Semprotan cèbok** (hurup Arab Gundul: سمفروتن چيبوق) entu semprotan nyang ditaroh di sampingnya jumbleng bakal nyemprotin atawa ngebanjur bakal nyèbokin alat kelamin abis bèrak atawa kencing. Ni peranti mèmper ama semprotan piring di dapur.

## Ruju'an
Sembayang lima waktu

**Sembayang lima waktu** (hurup Arab Gundul: صلاة ليم وقت; Arab: الصلوات الخمس *al-ṣalawāt al-khams*) entu sembayang nyang hukumnya ***pardu aèn*** èn dilakonin di waktu-waktu husus, seari lima kali. Sembayang lima waktu entu atu deri rukun Selam nyang lima. Allah nurunin perènta sembayang lima waktu pas peristiwa Isra' Mè'rad. Ni sembayang hukumnya pardu aèn, artinya kudu atawa wajib dilakonin ama saban sorang Selam nyang udah balèg, kecuali kalu ada alangan bahna sakit kedalon, haèd, èn sebagénya. Husus bakal sakit atawa cacat nyang ngewatesin umat dalem ngelakonin sembayang sepegimana kudunya, mangka dia pada bolé dah sembayang sembèn ngejogrog atawa nggabag sebisanya.

Nah, kalu Juma'at, lanang Selam kudu nglakonin nyang namanya sembayang Juma'at di mesigit jema'ahan sebagé gantinya sembayang Lohor. Sembayang Jum'at kaga' wajib bakal wadon atawa bakal sapa-sapa nyang lagi sapar.

## Ruju'an
Sepatu

**Sepatu** atawa **patu** nya'entu atu macem tèplèkan nyang sokanan ada sol, hak, kap, tali, èn jejegan. Sokanan gè dikeja deri kaèn kanpas atawa kulit nyang ngurubin kabèhanah deri jari sikil, geger sikil, ampé tungkak nyang gunanya bakal lelindungan sikil deri debu, batu-batu, ampé belokan atawa puing gènèng. Pengamprogan sepatu sokanan dilakonin menjuntrungin guna ama macemnya, seroman sepatu pantopel, sepatu jalan, sepatu ngigel, sepatu lari, sepatu gawé, sepatu orang pèncot, sepatu ringkes. Kata "sepatu" dalem basa Betawi asalnya deri basa Portugis "sapato".

## Ruju'an
Sepatu pèlem

**Kembang sepatu pèlem** (urup Arab Gundul: کمبڠ سفاتو فيلم) atawa dalem bawa Latin disebut ***Spathiphyllum*** (urup Arab Gundul: سفاتيفلوم), entu atu macem deri 50-60 spèsiès deri taneman nyang ada kembangnya. Enni kembang entu asli deri Amrik èn Asia Kidul-wètan. Lantaran dia punya daon èn kembang nyang lama idupnya, berapa macem deri enni kembang dijadiin hias-hiasan di rumah-rumah.  

## Ruju'an
Sepir

**Sepir** atawa **spir** (hurup Arab Gundul: سفير atawa اسفير) atawa **otot** (hurup Arab Gundul: اوتوت) entu atu jaringan di awak mahluk nyang begerak. Guna utamanya bakal ngebantu nggerakin kita punya anggota awak. Entu mengrupa'in atu deri sistim gedé deri awak manusia ama héwan. Pas sepir aktip, dia biasanya kontraksi, jadinya rada ketarik, pèndèk, ama rada tebelan.

## Jenis-jenis sepir

Ada tiga macem jenis-jenis sepir:

#### Sepir lurik atawa sepir rangka
Sepir lurik atawa sepir rangka ada punya desén nyang èpèktip bakal gerak nyang spontan èn ngebutuin tenaga gedé. Ni sepir cepet capé', sebab adanya penumpukan asem laktat di dia punya sèl-sèl. Pegerakan sepir lurik asalnya deri sinyal gerak nyang asalnya deri otak èn sipatnya sadar (bukan rèplèk). Ni otot ada ampir di mana-mana bagèan awak luar manusia èn héwan.

#### Sepir polos
Sepir polos gawénya paké pengaturan deri sistim sarap nyang kaga' sadar atawa sarap otonom. Sepir polos dibentuk ama sèl-sèl sepir nyang kebentuk deri gelendong nyang ujungnya dua-duanya najem, serènta ada punya atu inti tunggal. Adapun sepir polos kena ditemuin di:

* Sistim penyernaan – nglingkup mah (lambung), ucus, ama iso. Ni dia caranya makanan di dalem kita èn kita ngambil tenaga derinya.
* Pembulu dara – otot polos ngeja pembulu dara nglèbar atawa nyempit. Ni – nyang ngontrolir tekenan dara.
* Rambut – otot polos di *folikel* rambut nyang ngeja tu rambut gaceng kalo lagi takut atawa kedinginan.

#### Sepir jantung
Sepir otot gawénya bakal ngompa dara di jantung. Ni sepir sanggup kontraksi pepes sonder mandeg. Pegerakannya kaga' disawabin ama sinyal sarap sintrem. Sepir jantung kena disawabin ama interaksi sarap *simpatetik* atawa *parasimpatetik* nyang ngeja lèlèt atawa ngeja cepet kedut jantung, cuman kaga' bisa ngontrolin secara sadar.

Piil sepir bisa dikelompokin jadi *sadar* ama *kaga' sadar.*

## Ruju'an
Sepur

**Sepur** (hurup Arab Gundul: سفور) atawa **kerèta** (hurup Arab Gundul: کريتا) entu rangkéan wahon atawa gerbong nyang dibungsel bareng paké atawa sonder bumel. Sepur kanggo bakal ngangkut orang èn barang-barang kaya' bahan baku, barang jadi, angkutan, atawa sampa. sepur nyang bawa angkutan disebut wahon atawa gerbong. Sepur nyang ngangkut penumpang biasanya disebut kerèta. Tempat di mana sepur ngerandek bakal taèk-turunin orang disebut sebagé stapsiun.

Sepur ada punya jalurnya sendèwèk nyang dipaké bakal arah jalannya nyang maké kuda atawa ditarik ama kabel. Menjuntrung ke pengembangan bumel uap di Kerajaan Manunggal taon 1804, sepur lekes nyebar ke seluru penjuru dunia, ngeja angkutan èn penumpang pindah-pindah tempat lebi cepet lagi lebi murah dibandingin sebelonnya. Sepur jalan èn trèm dikeja di akhir taon 1800-an bakal orang-orang banyak punya angkot èn ngiderin kota. Awal taon 1920-an dalem penglekesan menjuntrung ke perang dunia kedua, bumel disel èn lèstrik nggantiin bumel uap bakal bahan bakar utama. Menjuntrung ke perkembangan mobil, trek, èn jaringan tol nyang ngasiin mobilitèt secepet kapal terbang, sepur malah kurang didemenin èn banyak tundanan malah kapiran. 

## Ruju'an
Sepur Senèl Whoosh

**Whoosh** (bentukan ringkes deri ***Waktu Hemat, Operasi Optimal, Sistem Hebat***; sebelona ditauin ***Kereta Cepat Jakarta–Bandung***; urup Arab Gundul: ووس) entu sepur senèl banget kehatu di Indonésia, Asia Tenggara, èn Bela'an Bumi Kidul. Enni sepur ada punya sepud (kecepetan) ampé 350 km/h èn ngejangko deri Tegalluar di Bandung ke Halim Perdana Kusuma di Jakarta.

Enni sepur senèl punya layanan dijalanin ama PT Kereta Cepat Indonesia China nyang 60% andila (*sahamnya*) dicekel ama PT Pilar Sinergi BUMN Indonesia, melèngkeun selaèna dicekel ama China Railway International Co. Ltd. liwat Beijing Yawan HSR Co. Ltd. enni layanan punya rencana patok tundanan nya'entu trap awal deri rèrodan jalur di sistim sepur senèl di pulo Jawa. 

## Ruju'an
Sepèda

**Sepèda** (hurup Arab Gundul: سفيدا; deri basa Prasman: *vélocipède*, liwat basa Welanda: *vélocipède*) atawa **pit** (hurup Arab Gundul: فيت; deri basa Welanda: *fiets*) entu gandaran kiping dua atawa tiga nyang ngelah setang, sèla, ama ontèlan atawa gowèsan atawa genjotan nyang digerakin ama kaki bakal ngejalaninnya.

## Ruju'an
Seri Mulud

**Seri Mulud** (hurup Arap Gundul: سرى مولد atawa شرى مولد) atawa **Seri Maulid** (hurup Arap Gundul: سرى مولد atawa شرى مولد) atawa **Silih Mulud** (hurup Arap Gundul: سيليه مولد) atawa **Siti Mulud** (hurup Arap Gundul: شيتى مولد) atawa **Madilawal** (hurup Arap Gundul: ماد الأول) atawa **Madil Mula** (hurup Arap Gundul: ماديل مولا) atawa **Bulan Rèntèt Satu** (hurup Arap Gundul: بولن رنتت ساتو) atawa **Brèntèn Mula** (hurup Arap Gundul: برنتن مولا) atawa **Robialahèr** (hurup Arap Gundul: ربيع الأخر) ada bulan keempat di dalem almenak Selam atawa almenak Hijriah. Di basa Arap, ni bulan punya nama – ***Rabīʿ al-ākhir*** (basa Arap: ربيع الآخر), nyang lèterleknya 'musim kembang akir', atawa ***Rabīʿ al-ṡānī*** (basa Arap: ربيع الثاني), nyang lèterleknya 'musim kembang kedua'.

## Ruju'an
Serpong

**Serpong** entu kecamatan nyang ada di Tanggerang Kidul. Ni kecamatan ngejenggar ampé 24,04 km2.

## Ruju'an
Serèkat

**Serèkat** (hurup Arab Gundul: فيدراسى; Welanda: *federatie*) entu gabregan deri negara-negara nyang pada sili gawé bareng ama atu kediaan, cuman pada kuasa sendèwèk-sendèwèk, dah. 

## Ruju'an
Serèkat Bola Tendang Antérobangsa

**Serèkat Bola Tendang Antérobangsa** (hurup Arab Gundul: شريکة بولا تندڠ انتيروبڠس; Prasman: *Fédération Internationale de Football Association*) atawa lèter pèndèknya **FIFA** nya'entu atu paguyuban bola tendang antérobangsa. Ni paguyuban ngelah 211 anggota pekumpulan.

## Ruju'an